Αυτό το λήμμα αφορά τον πολιτικό Αντώνη Καρά.  Για τον ποδοσφαιριστή, δείτε: Αντώνης Τσούκκας.  

Ο **Αντώνης Καράς** ήταν Ελληνοκύπριος πολιτικός. Διετέλεσε βουλευτής στην Εκλογική Περιφέρεια Αμμοχώστου εκλεγμένος με τον ΔΗΣΥ την περίοδο 1993-2006.

Βιογραφικά στοιχεία
-------------------

Ο Αντώνης Καράς γεννήθηκε στο Παραλίμνι στις 9 Ιουλίου 1947. Ομιλούσε, πέρα από την ελληνική, την αγγλική γλώσσα. Σπούδασε νομική στο Εθνικό Καποδιστριακό Πανεπιστήμιο Αθηνών και κοινωνικές επιστήμες στο Πάντειο Πανεπιστήμιο. Εργαζόταν ως δικηγόρος.

Ήταν νυμφευμένος με τη Μάγδα Χριστοφόρου και είχε μία κόρη και ένα υιό. Απεβίωσε στις 29 Ιανουαρίου 2017 στο Παραλίμνι από ρήξη ανευρύσματος κοιλιακής αορτής.

Πολιτική διαδρομή
-----------------

Κατά τη διάρκεια των σπουδών του διετέλεσε πρόεδρος της Ομοσπονδίας Εθνικών Φοιτητικών Ενώσεων Κύπρου (ΟΕΦΕΚ). Υπήρξε ιδρυτικό μέλος του Δημοκρατικού Συναγερμού. Ήταν ο πρώτος επαρχιακός γραμματέας της Νεολαίας του Δημοκρατικού Συναγερμού (ΝΕΔΗΣΥ) Αμμοχώστου. Την περίοδο 1986-1993 ήταν επαρχιακός γραμματέας ΔΗΣΥ Αμμοχώστου. Ήταν μέλος του Πολιτικού Γραφείου του ΔΗΣΥ και επικεφαλής της Γραμματείας Άμυνας του κόμματος.

Στις Δημοτικές εκλογές του 1991 εκλέχθηκε δημοτικός σύμβουλος στον Δήμο Αμμοχώστου με τον ΔΗΣΥ. Από τον Ιούνιο του 1992 έως και την παραίτηση του λόγω της ανάληψης βουλευτικής έδρας (Μάρτιος 1993), διετέλεσε αντιδήμαρχος Δήμου Αμμοχώστου.

Συμμετείχε στις βουλευτικές εκλογές του 1991 στην Εκλογική Περιφέρεια Αμμοχώστου με τον συνασπισμό Δημοκρατικός Συναγερμός-Κόμμα Φιλελευθέρων. αλλά δεν εκλέχτηκε. Ωστόσο, το 1993, η βουλευτής Εκλογικής Περιφέρειας Αμμοχώστου του ΔΗΣΥ, Κλαίρη Αγγελίδου, διορίστηκε Υπουργός Παιδείας και Πολιτισμού στην Κυβέρνηση Γλαύκου Κληρίδη. Πρώτος επιλαχών για τη θέση της στη βουλή ήταν ο Αντώνης Καράς, ο οποίος ανέλαβε καθήκοντα βουλευτή στις 4 Μαρτίου 1993 για την ΣΤ΄ Κοινοβουλευτική Περίοδο. Επανεξελέγη στις βουλευτικές εκλογές του 1996 για την Ζ΄ Κοινοβουλευτική Περίοδο και στις βουλευτικές εκλογές του 2001 για την Η΄ Κοινοβουλευτική Περίοδο. Διεκδίκησε επανεκλογή στις βουλευτικές εκλογές του 2006 αλλά δεν εκλέχθηκε.

Ως βουλευτής, διετέλεσε κοινοβουλευτικός εκπρόσωπος του Δημοκρατικού Συναγερμού, πρόεδρος της Κοινοβουλευτικής Επιτροπής Υγείας και αναπληρωτής πρόεδρος της Κοινοβουλευτικής Επιτροπής Άμυνας, μέλος της Επιτροπής Επιλογής, μέλος της Κοινοβουλευτικής Επιτροπής Άμυνας, μέλος της Κοινοβουλευτικής Επιτροπής Ανθρωπίνων Δικαιωμάτων, μέλος της Κοινοβουλευτικής Επιτροπής Εσωτερικών και τακτικό μέλος της Ειδικής Κοινοβουλευτικής Επιτροπής για το Πόθεν Έσχες. Επιπλέον, ήταν μέλος της αντιπροσωπίας της Βουλής στη Διακοινοβουλευτική Συνέλευση της Ορθοδοξίας και μέλος της Διεθνούς Γραμματείας του ίδιου οργανισμού.

Επαγγελματικές και κοινωνικές δραστηριότητες
--------------------------------------------

Ήταν μέλος του Παγκύπριου Δικηγορικού Συλλόγου. Επιπλέον, ήταν μέλος του αθλητικού σωματείου Ανόρθωση Αμμοχώστου.

Παραπομπές
----------

1. ↑  «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 99. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
2. 1 2 3 4 5 6 7 8 9 10 11 12 13 14 15 16  «ΚΑΡΑΣ ΑΝΤΩΝΗΣ». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 20 Φεβρουαρίου 2005. Ανακτήθηκε στις 20 Φεβρουαρίου 2005.
3. ↑  «Συμπλήρωμα έκδοσης "Πενήντα χρόνια κυπριακού κοινοβουλίου. Οι αντιπρόσωποι του λαού"». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.
4. ↑  «Πέθανε αιφνιδίως ο πρώην βουλευτής του ΔΗΣΥ, Αντώνης Καράς». *Kathimerini.com.cy*. Η Καθημερινή. 30 Ιανουαρίου 2017. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
5. ↑  «Πέθανε αιφνιδίως πρώην βουλευτής του ΔΗΣΥ». *www.ant1.com.cy*. 30 Ιανουαρίου 2017. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
6. ↑  «Κηδεύεται σήμερα ο πρώην βουλευτής Αμμοχώστου, Αντώνης Καράς». *Famagusta News*. 1 Φεβρουαρίου 2017. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
7. ↑  «Σε ρήξη ανευρύσματος κοιλιακής αορτής οφείλεται ο θάνατος του Αντώνη Καρά». 30 Ιανουαρίου 2017. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
8. 1 2 3  «Εκλογές 19ης Μαΐου 1991». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
9. ↑  «Εκλογές 26ης Μαΐου 1996». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
10. ↑  «Εκλογές 27ης Μαΐου 2001». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
11. ↑  «Αποτελέσματα κατά εκλογική κάλπη» (PDF). Ο Φιλελεύθερος. 21 Μαΐου 2006. Αρχειοθετήθηκε από το πρωτότυπο (PDF) στις 21 Ιουλίου 2019. Ανακτήθηκε στις 21 Ιουλίου 2019.

Πηγές
-----

* «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 99. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
* «Συμπλήρωμα έκδοσης "Πενήντα χρόνια κυπριακού κοινοβουλίου. Οι αντιπρόσωποι του λαού"». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 21 Ιουλίου 2019. Ανακτήθηκε στις 21 Ιουλίου 2019.